எட்டு கழுதை வயசாகும் சங்கதியினை இது போன்ற சந்தர்ப்பங்களே நினைவுக்குக் கொண்டு வருகின்றன ! இதே அலுவலகத்திற்கு தம்மாத்துண்டு மீசையோடு ; கையில் பர்மா பஜார் பிரீப் கேஸ் சகிதம் , கோட் தைக்கப் பிரியப்பட்டதொரு மவுண்ட் ரோடு டைலரின் பரீட்சார்த்த முயற்சியினை அணிந்து நான் வந்தது - 27 ஆண்டுகளுக்கு முன்னர் என்பதை தலை சொல்லிடும் போது, உள்ளம் வேண்டாவெறுப்பாய் ஏற்றுக் கொள்ள வேண்டிய கட்டாயம் ! ஆனால் காலம் புரட்டிப் போட முடியா ஒரே சங்கதி நம் காமிக்ஸ் காதல் மட்டுமே என்பதை என் கையில் உள்ள பையும்..அதனுள்ளே உள்ள காமிக்ஸ்களும் உணர்த்திடும் போது மெய்யான சந்தோஷம் என்னுள் !